b'\n_START_ARTICLE_\nLaidinis radijas\n_START_PARAGRAPH_\nLaidinis radijas - radijo program\xc5\xb3 ir vietin\xc4\x97s informacijos perdavimas laidais daugeliui radijo abonent\xc5\xb3, turin\xc4\x8di\xc5\xb3 radijo ta\xc5\xa1kus, \xc4\xafjungtus \xc4\xaf laidinio radijo tinkl\xc4\x85._NEWLINE_Radiofone parengta radijo programa yra siun\xc4\x8diama laidais \xc4\xaf radijo mazg\xc4\x85, kur signalas sustiprinamas stiprintuvais ir laidinio tinklo linijomis siun\xc4\x8diamas \xc4\xaf garsiakalbius (vadinamus radijo ta\xc5\xa1kais), \xc4\xafrengtus radijo abonent\xc5\xb3 namuose ar \xc4\xafstaigose._NEWLINE_Laidinis radijas labai pana\xc5\xa1us \xc4\xaf kabelin\xc4\x99 televizij\xc4\x85, tik juo siun\xc4\x8diamos ne televizijos, o radijo programos, ir ne kabeliais, o telefono linij\xc5\xb3 tipo laidais.\n_START_SECTION_\nIstorija\n_START_PARAGRAPH_\nLaidinio radijo prad\xc5\xbeia laikoma 1893 m. vasario 15 d., kai vengr\xc5\xb3 in\xc5\xbeinierius Tivadaras Pu\xc5\xa1ka\xc5\xa1as (Tivadar Pusk\xc3\xa1s) Budape\xc5\xa1te prad\xc4\x97jo leisti \xe2\x80\x9eTelefonin\xc4\xaf \xc5\xa1aukl\xc4\xaf\xe2\x80\x9c (veng. Telefonh\xc3\xadrmond\xc3\xb3) \xe2\x80\x93 telefono tinklu jo abonentams buvo perdavin\xc4\x97jamos \xc5\xbeinios, skaitomi laikra\xc5\xa1\xc4\x8diai._NEWLINE_1921 m. laidinis radijas buvo prad\xc4\x97tas masi\xc5\xa1kai diegti Soviet\xc5\xb3 Rusijoje. I\xc5\xa1 prad\xc5\xbei\xc5\xb3 garsiakalbiai buvo statomi vie\xc5\xa1ose vietose \xe2\x80\x93 aik\xc5\xa1t\xc4\x97se, gatv\xc4\x97se ir skaityklose, v\xc4\x97liau \xe2\x80\x93 \xc4\xafstaigose, o nuo 1925 m. \xe2\x80\x93 ir gyvenamuosiuose namuose. 1937 m. t\xc5\xabkstan\xc4\x8diui SSRS gyventoj\xc5\xb3 teko apie 25 radijo ta\xc5\xa1kus._NEWLINE_Europoje laidinis radijas taip pat buvo naudojamas Vokietijoje (vok. Drahtfunk, nuo XX a. tre\xc4\x8diojo de\xc5\xa1imtme\xc4\x8dio iki 1966 m.), Nyderlanduose (ol. Draadomroep, 1921\xe2\x80\x931975 m.), \xc5\xa0vedijoje (\xc5\xa1ved. Tr\xc3\xa5dradio, 1943\xe2\x80\x931971 m.), \xc5\xa0veicarijoje (vok. Telefonrundspruch, iki 1998 m.), Italijoje (it. Filodiffusione, nuo 1958 m. iki \xc5\xa1iol), Austrijoje, Anglijoje, taip pat visose vadinamose \xe2\x80\x9esocialistin\xc4\x97se\xe2\x80\x9c Ryt\xc5\xb3 Eurpos \xc5\xa1alyse. 1933 m. buvo prad\xc4\x97ti eksperimentai Suomijoje, ta\xc4\x8diau d\xc4\x97l ma\xc5\xbeos paklausos nutraukti.\n_START_SECTION_\nLietuvoje\n_START_PARAGRAPH_\nLietuvoje laidinis radijas atsirado 1944 m. pabaigoje, kai po karo okupacinei vald\xc5\xbeiai reik\xc4\x97jo skubiai atstatyti gyventoj\xc5\xb3 galimyb\xc4\x99 klausytis vietini\xc5\xb3 ir Maskvos radijo laid\xc5\xb3, neatkuriant galimyb\xc4\x97s klausytis radijo laid\xc5\xb3 i\xc5\xa1 u\xc5\xbesienio. 1944 m. spalio 8 d. prad\xc4\x97jo veikti Kauno radijo mazgas, lapkrit\xc4\xaf \xe2\x80\x93 Vilniaus radijo mazgas; iki 1947 m. taip buvo radiofikuoti visi apskri\xc4\x8di\xc5\xb3 miestai. Per de\xc5\xa1imtmet\xc4\xaf (iki 1954 m. pabaigos) buvo pastatyta 500 radijo mazg\xc5\xb3 ir radiofikuotos visos ma\xc5\xa1in\xc5\xb3-traktori\xc5\xb3 stotys._NEWLINE_I\xc5\xa1 prad\xc5\xbei\xc5\xb3 buvo transliuojama tik viena programa (tokiu pat principu, kaip i\xc5\xa1 stiprintuvo \xc4\xaf garso kolon\xc4\x97les paduodamas audio signalas). V\xc4\x97liau imta naudoti ir radijo da\xc5\xbenius, tuo sudarant galimyb\xc4\x99 tais pa\xc4\x8diais laidais si\xc5\xb3sti daugiau program\xc5\xb3. Lietuvoje (kaip ir visoje SSRS) \xc5\xa1iam reikalui buvo panaudoti du radijo da\xc5\xbeniai (vadinami ne\xc5\xa1liais) - 78 kHz (antrajai programai) ir 120 kHz (tre\xc4\x8diajai programai). Garsinio da\xc5\xbenio kanalu buvo transliuojama pirmoji Lietuvos radijo programa (vadinta \xe2\x80\x9epirm\xc4\x85ja respublikine\xe2\x80\x9c), 78 kHz da\xc5\xbeniu \xe2\x80\x93 antroji (\xe2\x80\x9eantroji respublikin\xc4\x97\xe2\x80\x9c), 120 kHz da\xc5\xbeniu \xe2\x80\x93 Maskvos radijo programa \xe2\x80\x9eMajak\xe2\x80\x9c (rus. \xd0\x9c\xd0\xb0\xd1\x8f\xd0\xba)._NEWLINE_Naudojimasis laidiniu radiju buvo mokamas. Visuose naujai statomuose butuose buvo \xc4\xafrengiama specialus lizdas radijo ta\xc5\xa1ko pajungimui, ir u\xc5\xbe tai reik\xc4\x97davo mok\xc4\x97ti abonentin\xc4\xaf mokest\xc4\xaf nepriklausomai nuo to, ar gyventojas klausosi laidinio radijo. \xc5\xbdlugus SSRS, Lietuvos laidinio radijo tinklus per\xc4\x97m\xc4\x97 \xe2\x80\x9eTeleradijokompanija Hansa\xe2\x80\x9c. Abonentinio mokes\xc4\x8dio prad\xc4\x97ta reikalauti taip pat i\xc5\xa1 \xc4\xafmoni\xc5\xb3 bei \xc4\xafstaig\xc5\xb3, ir jos \xc4\x97m\xc4\x97 masi\xc5\xa1kai atsisakin\xc4\x97ti laidinio radijo paslaug\xc5\xb3, nes jau buvo sudaryta galimyb\xc4\x97 atsijungti nuo \xc5\xa1io tinklo.'